༡༩༤༣ནས་༡༩༥༤བར་ལོ་གསུམ་རིང་འཛམ་གླིང་འཁྲུག་ཆེན་གཉིས་པས་གོད་ཆག་ཐེབས་ཀྱང་༡༨༤༦ལོར་དམག་འཁྲུག་མཛུག་རྫོགས་རྗེས་གཞི་ནས་སླར་གསོ་ཐུབ།གློག་བརྙན་དུས་ཆེན་དུས་འདིས་གཙོ་བོ་གློག་བརྙན་སྒྱུ་རྩལ་ཆུ་ཚད་མཐོར་འདེགས་གཏོང་རྒྱུར་དམིགས་པ་ཡིན་ལ།བྱ་དགའི་རྣམ་གྲངས་ལ་གཏམ་རྒྱུད་གློག་བརྙན་རྩེ་གྲ་དང་དངོས་ཞུས་རྩེ་གྲ།བརྙན་ཐུང་རྩེ་གྲ།དབྱི་ཐ་ལིའི་གློག་བརྙན།རྒྱལ་སྤྱིའི་གློག་བརྙན་རྩེ་གྲ་བཅས་དང་།ད་དུང་འཁྲབ་ཁྲིད་པ་དང་འཁྲབ་གཞུང་།འཁྲབ་སྟོན་པ།བརྙན་ལེན།རོལ་དབྱངས་བཅས་ལའང་ཕུལ་བྱུང་གི་རྟགས་མ་གནང་གི་ཡོད།བྱ་དགའི་རྟགས་མ་ལ་ཁྱད་པར་ཅན་གྱི་རྟགས་མ་དང་ཕྱོགས་བསྡུས་ཀྱི་རྟགས་མ།མུ་སོ་ལི་ཉེ་རྟགས་མ་སོགས་མཆིས་པ་ལས་ཆེས་མཐོ་བའི་བྱ་དགའ་མུ་སོ་ལི་ཉི་ཡིན་ཀྱང་།༡༩༤༦ལོ་ནས་༡༩༤༨ལོའི་བར་ཆེས་མཐོ་བའི་བྱ་དགར་ཝེ་ནཱ་སི་རྒྱལ་སྤྱིའི་རྟགས་མ་ཞེས་འབོད་པ་ལས་མོ་སོ་ལི་ཉིའི་རྟགས་མ་ཞེས་པ་མིང་གི་ལྷག་མ་ཙམ་རེད།༡༩༤༩ལོར་ཧྲིན་མ་ཁི་གསེར་སེང་གི་རྟགས་མ་དང་དངུལ་སེང་གི་རྟགས་མ།ཟངས་ཀྱི་རྟགས་མ་བཅས་གསར་དུ་བཏོན་ཉིན་ནས་བཟུང་།ཆེས་མཐོ་བ་ནི་བྱ་དགའི་རྟགས་མ་གསེར་སེང་གི་རྟགས་མ་ཡིན་པར་གཏན་ཆགས་སུ་གྱུར་ནས་འཛམ་གླིང་གློག་བརྙན་ལས་རིགས་ཁྲོད་ཝེ་ནཱ་སི་གློག་བརྙན་དུས་སྟོན་འདི་ལ་ཁྱད་ཆོས་འབུར་དུ་ཐོན་ས་ཞིག་ཡོད་པ་ནི་ནམ་ཡང་རེ་བའི་མིག་འབུར་འཛམ་གླིང་གི་རྒྱལ་སོ་སོའི་གློག་བརྙན་གསར་སློབ་པ་དག་ལ་གཏད་ཅིང་།ཁོ་ཚོས་མཐོང་སྣེ་གསར་བ་དང་ཐབས་རྩལ་ཁྱད་འཕགས་ལས་ཐོན་པའི་གློག་བརྙན་དེ་དག་གི་སྐྱོན་ཕྲ་མོ་ཙམ་ལ་མི་བལྟ་བར།གང་ལ་གསར་གཏོད་ཀྱི་ཆ་མཆིས་ན་གློག་བརྙན་དུས་སྟོན་ལ་བསུས་ནས་སྐུལ་འདེད་གཏོང་བ་དེ་ཡིན།དུས་སྟོན་འདིར་ལོ་རེ་རེའི་ཁ་གཡང་མི་གཅིག་ཀྱང་དཔྱད་འདེམས་ཀྱི་ཚད་ཐིག་སྒྱུ་རྩལ་རང་བཞིན་གཙོ་བོར་དམིགས་པ་དེ་ལས་མ་འདས་ལ།གློག་བརྙན་གྱིས་གཟབ་ནན་གྱི་སྒྱུ་རྩལ་ལ་ཞབས་འདེགས་ཞུ་རྒྱུ་རྩ་དོན་དུ་བཟུང་ཡོད།